In nomine Domini, amen. Anno Dominice incarnationis millesimo ducentesimo nonagesimo quinto, mense julii, ego Mathildis, relicta domini Guillermi quondam majoris de Sedeloco, militis, notum facio omnibus presentes litteras inspecturis quod ego sine deceptione et fraude, sine vi, metu et dolo ad hoc inducta, sciens, prudens et spontanea, pro evidenti utilitate mea et urgenti necessitate, necnon ad magus periculum evitandum, vendo, cedo, concedo, trado, delibero atque quitto titulo pure, perfecte et irrevocabilis venditionis, reverendo patri in Christo domino Hugoni, divina permissione episcopo Eduensi, nomine episcopatus Eduensis, et pro dicto episcopatu, laude et voluntate et de consensu proprio Guillermi de Remilliaco, domicelli, mariti mei, nunc michi in hoc auctoritatem suam et consensum prestantis et conferentis, generaliter et specialiter ea omnia et singula que habeo, habere possum debeo et intendo habere tam de consuetudine approbata quam de jure scripto sive non scripto, causa et ratione dotis et ypothece tacite vel expresse, causa dotalicii vel donationis propter nuptias, seu causa, titulo et ratione cujuslibet alterius obligationis, in tota majoritate de Sedeloco et in omnibus redditibus, exitibus, proventibus, commoditatibus aliis quibuscumque, quicumque sint et quocumque nomine censeantur seu etiam possunt dici, moventibus et existentibus de feodo dicti episcopatus Eduensis, ubicumque dicti redditus, exitus, proventus et commoditates sint et quocumque loco moventibus et existentibus, ut dictum est supra, de feodo episcopatus Eduensis supradicti, precio videlicet quadraginta librarum Turonensium parvorum, quas a dicto reverendo patre in Christo domino episcopo Eduensi, nomine dicti episcopatus, recepi et habui in denariis computatis et in peccunia legitime numerata per manum sapientis hominis Colardi dicti Chapelu de Noees, nunc baillivi dicti domini episcopi Eduensis apud Sedelocum, et de dictis quadraginta libris Turonensium de mandato et voluntate dicti Guillermi, nunc mariti michi in hoc consentientis, me teneo, voco et habeo in plenum pro pagata penitus et contenta. Quapropter ego, de mandato et voluntate dicti mariti mei de omnibus et singulis antedictis superius declaratis et specificatis et universo jure omnium et singulorum predictorum me penitus devestio, etc. Actum in presentia Petri notarii de Sinemuro, Hueti de Bierreyo, domicelli, et Johannis de Bierreyo, testium ad hoc vocatorum, anno et mense predictis.